L'operació és una de les primeres que se signen sota el programa del BEI, dotat amb 5.000 milions d'euros, per protegir les empreses europees davant la crisi provocada pel coronavirus.
El finançament facilitat pel BEI a l'ICF ajudarà a alleugerir les necessitats de liquiditat de les petites i mitjanes empreses catalanes i permetrà que l'ICF pugui desplegar aquests fons de manera immediata a través de les múltiples solucions de finançament que ha posat en marxa l'entitat financera pública catalana des de l'inici d'aquesta pandèmia.
Catalunya és, després de Madrid, la segona regió més afectada de tot Espanya per l'emergència sanitària provocada pel coronavirus.
La pandèmia està tenint un impacte econòmic negatiu en el 90% de les pimes catalanes i el 75% afronten problemes de liquiditat, segons l'estudi de PIMEC.
Els fons facilitats pel BEI i l'ICF contribuiran a mantenir el teixit productiu a Catalunya en un moment crític.
La vicepresidenta del BEI, Emma Navarro, responsable de l'activitat del Banc de la UE a Espanya, ha assegurat: «Ens complau signar aquest nou acord amb l'ICF per reforçar el nostre suport a les pimes espanyoles en aquests moments de dificultat.
Les petites i mitjanes empreses són la columna vertebral de l'economia europea i espanyola, i per això ocupen un lloc prioritari en la resposta del BEI davant l'impacte del coronavirus.
Continuarem treballant perquè puguin fer front a les necessitats de liquiditat provocades per la pandèmia, per tal de mantenir l'ocupació i iniciar la recuperació econòmica com més aviat millor.»
El conseller delegat de l'ICF, Josep-Ramon Sanromà, ha explicat que «aquests fons ens permetran continuar finançant les necessitats de liquiditat del teixit català i, al seu torn, assegurar el manteniment de llocs de treball.
Com a entitat financera pública, aquest és el nostre rol: acompanyar les empreses, donar-los suport i oferir-los solucions de finançament d'acord amb les seves necessitats.
Amb aquest objectiu, ja hem posat en marxa diverses solucions que, en el seu conjunt, aportaran més de 1.000 milions de finançament a autònoms, pimes i empreses.»
El Grup BEI desenvolupa un paper fonamental en la lluita directa contra la COVID-19, donant suport als esforços europeus per frenar la propagació de la pandèmia, trobar un tractament per curar la malaltia i desenvolupar una vacuna.
Per fer-ho, el Banc de la Unió Europea està donant prioritat a totes les inversions relacionades amb el sector salut i programes d'investigació i de desenvolupament centrats en aquest objectiu.
La cartera de projectes actual del BEI per donar suport a infraestructures sanitàries crítiques i inversions en R+D en el sector de la salut a la UE puja a uns 5 000 milions d'euros.
A més, recentment, el BEI i l'Organització Mundial de la Salut han signat un acord per impulsar la cooperació entre ambdues institucions i treballar plegades amb l'objectiu d'enfortir els sistemes de salut pública dels països més vulnerables a la pandèmia.
Per fer front a l'impacte econòmic de la pandèmia a Europa, i seguint la recomanació de l'Eurogrup de 9 d'abril, el Consell d'Administració del Banc va avalar, el passat 16 d'abril, la creació d'un Fons de garantia paneuropeu COVID-19 de 25.000 milions d'euros.
Hom estima que el Fons permetria al Grup BEI mobilitzar fins a 200.000 milions d'euros de finançament addicional, centrant-se en les pimes.
Al mateix temps, el Grup BEI està reorientant la seva activitat per respondre a les necessitats de finançament provocades per la COVID-19 i poder oferir ajuda immediata a les empreses europees.
El mes de març passat va anunciar un conjunt de mesures d'emergència amb aquest objectiu.
Sota aquest primer paquet de resposta, el Fons Europeu d'Inversions, filial del grup BEI especialitzada en el suport a les pimes, està oferint garanties específiques a intermediaris financers avalades per la UE, que ajudaran a mobilitzar fins a 8.000 milions d'euros de finançament.
Per part seva, el BEI està adaptant els instruments financers existents, compartits amb la Comissió Europea, per mobilitzar fins a 20.000 milions d'euros de finançament addicional per a les pimes europees.
Addicionalment, el BEI ha adoptat mesures extraordinàries per accelerar els seus processos i flexibilitzar les seves polítiques internes amb l'objectiu, entre d'altres, de desplegar el seu suport al més ràpid possible i de finançar costos que no finançaria en condicions normals, com ara les despeses corrents de les empreses europees.
L'acord signat amb l'ICF n'és un exemple, d'aquesta estratègia.
ICF: 1.000 milions d'euros per al teixit econòmic català
Amb el suport del govern català, l'ICF ha posat a disposició del teixit econòmic més de 1.000 milions d'euros per fer front a les necessitats de liquiditat d'autònoms, pimes i empreses derivades de la COVID-19.
L'objectiu de les diverses línies és doble: d'una banda, mitigar els efectes negatius que la crisi té sobre les empreses i, de l'altra, preservar la continuïtat de l'activitat econòmica durant i després de la COVID-19.
En concret, l'entitat financera pública té dues solucions financeres que aportaran 1.000 milions d'euros.
D'un costat, i dotada amb 300 M€, una línia de crèdits de fins a 1 M€, tant de les entitats de crèdit com de l'ICF, destinada a autònoms i pimes que tenen l'aval del 100% de la societat de garantia recíproca Avalis de Catalunya.
De l'altre, i amb una dotació total de 700 M€, l'ICF disposa d'una línia de finançament de préstecs i d'avals.
En aquest cas, els destinataris dels crèdits, de fins a 2,5 M€, són pimes i empreses.
Aquesta línia també permet que l'ICF avali amb fins al 80% les operacions fetes per entitats financeres.
A més d'aquestes solucions, l'entitat també disposa d'una línia de préstecs finançada al 100% pel Fons Europeu de Desenvolupament Regional (FEDER) de la Unió Europea.
Així mateix, també té activa una línia per donar suport financer a empreses i entitats del sector cultural i treballa en altres solucions per a altres sectors greument afectats pel context actual.
Té com a missió principal impulsar el finançament del teixit empresarial a Catalunya per tal de contribuir al creixement, la innovació i la sostenibilitat de l'economia catalana.
En aquest sentit, aposta activament per la consecució dels Objectius de Desenvolupament Sostenible en línia amb l'Agenda 2030 de les Nacions Unides.
L'ICF actua com a complement del sector financer privat, oferint una àmplia gamma de solucions de finançament centrades en préstecs, garanties i inversió en capital risc.
El Grup BEI està format pel Banc Europeu d'Inversions (BEI) i el Fons Europeu d'Inversions (FEI).
El BEI és la institució de la Unió Europea que concedeix préstecs a llarg termini, els accionistes directes dels quals són els estats membres.
El 2019, el BEI va facilitar 63.300 milions d'euros per a projectes duts a terme arreu del món, entre els quals hi ha inversions destinades a l'assistència sanitària, les pimes i l'acció climàtica.
Espanya va ser un dels països més beneficiats per aquest finançament: va rebre prop de 9.000 milions d'euros